การบินไทย-ไทยสมายล์  อำนวยความสะดวกผู้โดยสารเดินทางเข้าไทยผ่าน e-Visa On Arrival
นายสุวรรธนะ สีบุญเรือง รักษาการแทนประธานเจ้าหน้าที่บริหาร บริษัท การบินไทย  จำกัด (มหาชน) เปิดเผยว่า เพื่ออำนวยความสะดวกให้กับผู้โดยสารของการบินไทย และไทยสมายล์ ที่ถือหนังสือเดินทางสาธารณรัฐประชาชนจีน สาธารณรัฐอินเดีย ไต้หวัน และอีก 14 ประเทศ ที่ต้องการเดินทางเข้าประเทศไทย ผ่านระบบ e-Visa On Arrival บริษัทการบินไทยฯ ได้ลงนามความร่วมมือโครงการ e-Visa On Arrival (e-VOA) กับ Head – Australasia, VFS Globalทั้งนี้เมื่อซื้อบัตรโดยสารของการบินไทยและไทยสมายล์ ผ่านเว็บไซต์  thaiairways.com หรือ thaismileair.com และสมัคร Visa On Arrivalผ่านเว็บไซต์ของVFS Global จะได้รับการพิจารณาอนุมัติ Visa On Arrival ได้สะดวกรวดเร็วยิ่งขึ้นสำหรับโครงการ e-Visa On Arrival (e-VOA) มีวัตถุประสงค์เพื่ออำนวยความสะดวกให้กับผู้โดยสารของการบินไทยและไทยสมายล์ ที่ถือหนังสือเดินทางสาธารณรัฐประชาชนจีน สาธารณรัฐอินเดีย ไต้หวัน รวมทั้งอีก 14 ประเทศ ได้แก่ สาธารณรัฐบัลแกเรีย ราชอาณาจักรภูฏาน สาธารณรัฐไซปรัส สหพันธ์สาธารณรัฐประชาธิปไตยเอธิโอเปีย สาธารณรัฐฟิจิ จอร์เจีย สาธารณรัฐคาซัคสถาน สาธารณรัฐมอลตา สหรัฐเม็กซิโก สาธารณรัฐนาอูรู รัฐเอกราชปาปัวนิวกินี โรมาเนีย สาธารณรัฐอุซเบกิสถาน และสาธารณรัฐวานูอาตู ที่ต้องการเดินทางเข้าประเทศไทย ผ่านระบบ e-Visa On Arrival ได้สะดวกและรวดเร็วยิ่งขึ้น โดยเฉพาะเส้นทางอินเดีย ซึ่งเป็นตลาดที่สร้างผลกำไรให้กับบริษัทฯ และมีศักยภาพในการเจริญเติบโตในอนาคต โดยผู้โดยสารสามารถใช้สิทธิประโยชน์ดังกล่าว เมื่อซื้อบัตรโดยสารของการบินไทย และไทยสมายล์ ผ่านเว็บไซต์ thaiairways.com หรือ thaismileair.com จากนั้นระบบจะนำทางไปสมัคร e-Visa On Arrival บนเว็บไซต์ของ VFS Globalและจะได้รับการพิจารณาอนุมัติ Visa On Arrival จากสำนักงานตรวจคนเข้าเมือง ภายใน 48 ชั่วโมง  โดยจ่ายค่าธรรมเนียมตามปกติ